**projektas**

**reg. Nr. T-9**

**2.30. darbotvarkės klausimas**

**Pasvalio rajono savivaldybės taryba**

**SPRENDIMAS**

**DĖL PASVALIO RAJONO SAVIVALDYBĖS SANITARIJOS IR HIGIENOS TAISYKLIŲ PATVIRTINIMO**

2022 m. vasario d. Nr. T1-

 Pasvalys

Vadovaudamasi Lietuvos Respublikos vietos savivaldos įstatymo 6 straipsnio 36 punktu, 16 straipsnio 2 dalies 36 punktu ir Lietuvos Respublikos sveikatos sistemos įstatymo 63 straipsnio 4 punktu, Pasvalio rajono savivaldybės taryba nusprendžia:

1. Patvirtinti Pasvalio rajono savivaldybės sanitarijos ir higienos taisykles (pridedama).

 2. Nustatyti, kad šis sprendimas skelbiamas Teisės aktų registre ir Pasvalio rajono savivaldybės interneto tinklalapyje [www.pasvalys.lt](http://www.pasvalys.lt).

 Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Strateginio planavimo ir investicijų

skyriaus vyriausioji specialistė

Apolonija Lindienė

Suderinta DVS Nr. RTS-13

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SANITARIJOS IR HIGIENOS TAISYKLIŲ PATVIRTINIMO**

2022 m. sausio 25 d.

Pasvalys

**1. Sprendimo projekto rengimo pagrindas.**

 Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 36 punkto, 16 straipsnio 2 dalies 36 punkto ir Lietuvos Respublikos sveikatos sistemos įstatymo 63 straipsnio 4 punkto nuostatomis.

 Taisyklių patvirtinimas leis įpareigoti asmenis laikytis švaros ir tvarkos gyvenamuosiuose pastatuose bei taikyti administracinę nuobaudą asmenims, nesilaikantiems sanitarijos ir higienos reikalavimų, ir tuo elgesiu keliantiems pavojų aplinkai bei gyventojų sveikatai.

**2. Sprendimo projekto tikslai ir uždaviniai.**

Sprendimo projekto tikslas – patvirtinti Pasvalio rajono sanitarijos ir higienos taisykles.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Priimtu sprendimo projektu naujų teisinio reguliavimo nuostatų nesiūloma.

**4. Skaičiavimai, išlaidų sąmatos, finansavimo šaltiniai**.

Sprendimui įgyvendinti papildomų lėšų nereikia.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Įgyvendinimui teisės aktų priimti nereikia.

**7. Sprendimo projekto antikorupcinis vertinimas**.

Antikorupcinis vertinimas atliktas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Pasvalio rajono savivaldybės administracijos Strateginio planavimo ir investicijų skyrius. Atsakingas asmuo – Strateginio planavimo ir investicijų skyriaus vyriausioji specialistė Apolonija Lindienė.

Strateginio planavimo ir investicijų skyriaus vyriausioji specialistė Apolonija Lindienė

PATVIRTINTA

Pasvalio rajono savivaldybės tarybos

2022 m. vasario d. sprendimu Nr. T1-

**pasvalio rajono savivaldybės sanitarijos ir higienos taisyklĖS**

**I SKYRIUS**

**BENDROSIOS NUOSTATOS**

1. Pasvalio rajono savivaldybės sanitarijos ir higienos taisyklės (toliau – Taisyklės) reglamentuoja visuomenės sveikatos kontrolę Pasvalio rajono savivaldybės (toliau – Savivaldybė) teritorijoje.

2. Taisyklės galioja visoje Savivaldybės teritorijoje, jų privalo laikytis visi fiziniai ir juridiniai asmenys. Įgyvendindami Taisyklių reikalavimus, asmenys privalo elgtis sąžiningai, vadovautis protingumo, geros moralės ir atsakomybės principais, nepažeisti visuomenės ir valstybės interesų, kitų asmenų teisių ir laisvių.

3. Taisyklėse vartojamos sąvokos:

3.1. gyvenamosios patalpos – gyvenamosios paskirties patalpos ir pastatai, skirti gyventi šeimai (šeimoms), įvairių socialinių grupių asmenims;

3.2. naudotojas – statinio (patalpų) savininkas arba kitas fizinis ar juridinis asmuo, kuris naudoja statinį (jo dalį) Lietuvos Respublikos įstatymų, administracinių aktų, sutarčių, susitarimų ar teismo sprendimų pagrindu.

4. Kitas Taisyklėse vartojamas sąvokas nustato Lietuvos Respublikos įstatymai ir jų įgyvendinamieji teisės aktai.

**II SKYRIUS**

**BENDRIEJI SANITARIJOS IR HIGIENOS REIKALAVIMAI**

5. Gyvenamuosiuose pastatuose gyvenančių ir negalinčių savimi pasirūpinti fizinių asmenų tinkamą sanitarinę ir higieninę priežiūrą privalo organizuoti tėvai, globėjai, suaugę vaikai arba paskirti socialiniai darbuotojai.

6. Draudžiama:

6.1. šiukšlinti bendrojo naudojimo patalpose;

6.2. užsiimti bet kokia veikla, kuri sukelia ar gali sukelti bendrojo naudojimo patalpų užterštumą ar skatinti parazitų, graužikų veisimąsi;

6.3. nešti į gyvenamąsias ir (ar) bendrojo naudojimo patalpas ir jose kaupti išmestas ar kitokiu būdu atsikratytas atliekas, nenaudojamas medžiagas ar daiktus;

6.4. užgriozdinti bendrojo naudojimo patalpas, jų prieigą prie bendrosios inžinerinės įrangos;

6.5. gyventi ar leisti kitiems asmenims gyventi bendrojo naudojimo patalpose;

6.6. į nuotekų šalinimo sistemą mesti daiktus ar medžiagas, galinčias užkišti ar sugadinti nuotekų šalinimo sistemą ar atskiras jos dalis;

6.7. iš balkonų, lodžijų ar per atidarytus langus valyti, dulkinti kilimus, grindų dangas, patalynę, drabužius ar kitus daiktus;

6.8. plauti, valyti, šluoti balkoną, plauti jame esančius daiktus ar prausti gyvūnus balkonuose taip, kad dulkės, vanduo, kiti skysčiai ar medžiagos ištekėtų iš balkono, terštų, gadintų kitų asmenų balkonus, langus, namo sienas ar kitus pastato elementus ir šalia jų esančius daiktus;

6.9. laistyti ar tręšti balkonuose, prie balkonų ar langų auginamas gėles tokiu būdu, kad vanduo ar kiti skysčiai tekėtų ant kitų asmenų balkonų, langų, namo sienų ar kitų pastato elementų;

6.10. pastatų teritorijose ir patalpose laikyti nuodingas, užkrečiamąsias ligas sukeliančias medžiagas, maisto produktų atliekas ir kitas atliekas;

6.11. laikyti šunis ir kates privačiame name, kuriame gyvena kelios atskiros šeimos, ir (ar) bute, kuriame gyvena kelios šeimos, neturint raštiško visų jame gyvenančių pilnamečių asmenų sutikimo;

6.12. dviejų butų namo bute, daugiabučio namo bute ar individualiame gyvenamajame name laikyti didesnį šunų ar kačių skaičių, nei nustatyta vienam šuniui ar katei reikalinga minimali ploto norma, kuri yra numatyta Veterinarijos reikalavimuose gyvūnų globėjams ir globos namams, patvirtintuose Valstybinės maisto ir veterinarijos tarnybos direktoriaus 2014 m. birželio 2 d. įsakymu Nr. B1-486 „Dėl Veterinarijos reikalavimų gyvūnų globėjams ir globos namams patvirtinimo ir Valstybinės maisto ir veterinarijos tarnybos direktoriaus 2004 m. lapkričio 24 d. įsakymo Nr. B1-1015 „Dėl Veterinarijos reikalavimų gyvūnų globos namams patvirtinimo“ su visais pakeitimais ir papildymais pripažinimo netekusiu galios“ (su visais aktualiais pakeitimais) 1 priedo 2 lentelėje.

**III SKYRIUS**

**PRIVALOMI PREVENCINIAI VEIKSMAI ŽMONIŲ SERGAMUMUI MAŽINTI**

7. Asmenys privalo laiku įvykdyti kovai su užkrečiamųjų ligų protrūkiais ir epidemijomis Savivaldybės tarybos sprendimuose ir (ar) Savivaldybės administracijos direktoriaus įsakymuose nurodytas priemones.

8. Pastatų patalpose ir valdomoje teritorijoje neturi būti nariuotakojų, graužikų ir kitų užkrečiamųjų ligų šaltinių. Naudotojai privalo organizuoti vabzdžių ir graužikų kontrolę ir jų kenksmingumo pašalinimą (dezinfekciją, dezinsekciją, deratizaciją).

9. Daugiabučio gyvenamojo namo bendrojo naudojimo patalpose bendrojo naudojimo objektų valdytojui organizuojant dezinsekcijos ir deratizacijos darbus, esant poreikiui, namo patalpų naudotojai tuo pačiu metu organizuoja analogiškus darbus nuosavybės teise priklausančiose ar naudojamose patalpose.

**IV SKYRIUS**

**BAIGIAMOSIOS NUOSTATOS**

10. Taisyklių laikymosi kontrolę užtikrina Savivaldybės administracijos direktoriaus įgalioti Savivaldybės administracijos ar jos struktūrinių, struktūrinių teritorinių padalinių specialistai.

11. Asmenys, pažeidę Taisyklių reikalavimus, atsako Lietuvos Respublikos įstatymų nustatyta tvarka.

12.Kontroliuojančių specialistų sprendimai gali būti skundžiami teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_